MWIIPUSHO 5
Ino Inga Ndacita Buyani Na Kucikolo Kabancita Luta?
INO INGA WACITA BUYANI?
Yeeya bukalo ubu: Thomas tasuniwo kuya kucikolo sunu. Na ciilo. Ulisunibo kucileka. Lipenshi lyakatalika myeenshi yotatwe yakwisule babye kucikolo ndyebakamubekesha makani akubeca. Mpeeke bakatalika kumwiita meena atabete kabotu. Shimwi shiindi umwi wakamusowela mabuku mumaansa akucita anga taana kumubona, umwi wakalinga mwisule lyakwe wakamushindika, Thomas ndyakacebuka taakwe kushiba ayi wamushindika ngaani. Ciilo shintu shakeendawo kubica ndyaakatambula makani akumuloondesha pa intaneti . . .
Na ndiwe Thomas, ino inga wacita buyani?
IMIKANA AKUYEEYA!
Tacaambi ayi taakuwo nceenga wacikonsha kucita sobwe! Inga wacikonsha kukoma shikucita luta kwakubula kumulwana. Munshila nshi?
UTAKALALI. Baibo ilaamba ayi: “Muluya ulatondesha bukali bwakwe boonse, sombi musongo lakwe ulalicata na wakalala.” (Tushimpi 29:11) Na watolelela kulicata—akutatondesha ayi wakalala—abo bakucita luta inga banyumfwa butolo akucileka.
UTABOOSHELI CIBIIBI. Baibo ilaamba ayi: “Na muntu wakubishisha, webo tooelete kumubishisha.” (Bene Loma 12:17) Kubooshela cibiibi inga kwalengeshabo ayi lipenshi likomene.
UTALINJISHI MUMAPENSHO. Baibo ilaamba ayi: “Muntu ucenjete ulabona mapensho ali kunembo akwaayuba.” (Tushimpi 22:3) Na kacikonsheka, talamuka bantu bacite luta alimwi abukalo bweenga bwalengesha ayi bakutalike.
ELESHA KUKUMBULA MUNSHILA NJOBATENGASHILI. Baibo ilaamba ayi: “Kukumbula kabotu kulabombya bukali.” (Tushimpi 15:1) Elesha kukumbula munshila isekesha. Kucakubonenaako, na shiluta wakulwiita ayi weena maningi, inga wamukumbula ayi: “Anu awebo wabona ayi ndisuniki kukoka ayi!”
UTACANIKI KUMUSENA WABO. Nora ucite myaaka 19 wakaamba ayi: “Kuumunabo kulatondesha ayi ulishimpite alimwi ulicite nkusu kwiinda muntu uyo utoocita luta. Kulatondesha ayi ulalikasha, miibo njatacite shiluta uyo.”—2 Timoti 2:24.
ULYEELETE KUBA MUNTU UCISHI KULIMIKANINA. Bantu bacite luta balashiba na ulicite boowa abuumbi, alimwi na taakuwo cili coonse nceenga wacita. Mubupusano bantu bacite luta baanji balacileka na babona ayi inga tobasuminishi kukusekanya.
LWIITAKO MUNTU UMWI. Muntu umwi wakalinga tica kale kale wakaamba ayi: “Ntoyuminisha abo boonse beshikupenshekwa abeshiluta ayi balyeelete kwaamba muciindi cakuumunabo. Ncecintu ceelete kucita, alimwi inga cacafwa bamwi ayi abalo batabaciti luta.”
bem_Latn bem_Latn bem_Latn bem_Latn bem_Latn nya_Latn bem_Latn bem_Latn bem_Latn bem_Latn lua_Latn lua_Latn bem_Latn bem_Latn